News - SA span doen tweede suksesvolle penisoorplanting...
Outeur: FMHS Marketing & Communication / FGGW Bemarking en Kommunikasie
"Hy is beslis een van die gelukkigste pasiënte wat ons al in ons afdeling gesien het. Hy vaar merkwaardig goed. Daar is geen tekens van verwerping nie en dit lyk of al die herverbinde strukture goed werk," sê Van der Merwe. Die pasiënt gaan na verwagting binne ses maande ná die oorplanting alle urinêre en reproduktiewe funkies van die orgaan herwin. 'n Kleurverskil tussen die ontvanger en die skenkerorgaan sal ses tot agt maande ná die operasie met mediese tatoeëring reggestel word.
"Die sukses van hierdie prosedure in die hande van ons oorplantingspan getuig van die hoë vlak van vaardigheid en kundigheid wat in Suid-Afrika se openbare gesondheidsektor bestaan," sê prof Jimmy Volmink, Dekaan van die FGGW. "Die span se vermoë om 'n balans te handhaaf tussen deernisvolle en etiese pasiëntsorg aan die een kant, en die doeltreffende aanwending van skaars hulpbronne aan die ander, is ook rede vir groot trots."
"Hierdie is 'n merkwaardige baanbrekersprosedure. Ek wil graag die Tygerberg Hospitaal en die US-chirurge vir hul uitmuntende werk bedank. Tradisionele besnyding het talle jong Suid-Afrikaanse lewens geëis. Hierdie pasiënt se lewe sal nooit weer dieselfde wees nie," het dr Nomafrench Mbombo, Wes-Kaapse Minister van Gesondheid, gesê.
"Pasiënte beskryf 'n penisoorplanting 'soos om 'n nuwe lewe te kry'. Vir hierdie mans definieer hul penis hul manlikheid en die verlies aan hierdie orgaan veroorsaak geweldige emosionele en sielkundige ellende," sê dr Amir Zarrabi van die Afdeling Urologie, 'n lid van die oorplantingspan. "Ek sien gewoonlik gevalle van gedeeltelike of totale amputasie in Julie en Desember – die tydperke wanneer tradisionele besnydings uitgevoer word."
"Ons is verheug vir die pasiënt se onthalwe, asook oor die verandering wat dit in sy lewe teweeg bring," sê dr Alexander Zühlke, Hoof van die FGGW se Afdeling Plastiese en Rekonstruktiewe Chirurgie. "Dit is ook 'n groot prestasie om deel van 'n span te wees wat twee suksesvolle penisoorplantings gedoen het."
Van der Merwe en sy span het in Desember 2014 die eerste suksesvolle penisoorplanting ter wêreld uitgevoer en langer as twee jaar later "vaar die pasiënt geestelik én liggaamlik uitstekend", sê Van der Merwe. "Hy leef 'n normale lewe. Sy urinêre en seksuele funksies is weer normaal en hy het bykans vergeet hy het 'n oorplanting gehad."
"Die Universiteit Stellenbosch en die Tygerberg Hospitaal is daartoe verbind om kostedoeltreffende metodes te vind om hierdie mans te help," sê Van der Merwe. Die prosedure het deel uitgemaak van 'n konsep-proefstudie om 'n kostedoeltreffende penisoorplantingsprosedure te ontwikkel wat in 'n tipiese teateromgewing in 'n openbare Suid-Afrikaanse hospitaal uitgevoer kan word. Danksy lesse wat uit die eerste oorplanting geleer is, kon Van der Merwe en sy span die koste van die tweede prosedure aansienlik sny.
Die grootste uitdaging vir hierdie studie is orgaanskenking. "Ek dink die gebrek aan penisoorplantings sedert ons die eerste een in 2014 uitgevoer het, is grootliks die gevolg van 'n tekort aan skenkers. Dit is dalk makliker om 'n orgaan te skenk wat mens nie kan sien nie, soos 'n nier, as iets soos 'n hand of 'n penis," sê Van der Merwe.
"Ons is uiters dankbaar jeens die skenker se familie wat nie net die penis geskenk het nie, maar ook die niere, vel en korneas van hul geliefde seun. Hulle verander die lewe van talle pasiënte danksy hierdie skenking."
"Die diverse aard van die bloedvate en senuwees maak die operasie baie uitdagend en beteken elke geval is uniek. Al hierdie strukture moet met die grootste delikaatheid en respek hanteer word om perfek verbind te word en sodoende goeie sirkulasie en funksionering op lang termyn te verseker," sê Zühlke.
"Oorplantings waarby verskeie tipes weefsel betrokke is (spiere, senuwees, bloedvate, ens.) verg sterker immuunonderdrukkingsbehandeling as oorplantings van organe waarby minder selle betrokke is, soos niere," verduidelik Moosa.
"Die pasiënt het oor 'n lang tydperk herhaaldelik berading oor die potensiële voordele en risiko's van die prosedure ontvang. Hy het volkome begryp dat die oorplanting eksperimenteel van aard was en het sy ingeligte toestemming ná veelvuldige, omvattende besprekings oor die vrywillige aard van sy deelname verskaf," verduidelik Barsdorf.
Terapeutiese wanvoorstelling, wat verwys na 'n deelnemer se gebrekkige begrip van die verskil tussen navorsing en behandeling. Dit kan insluit dat die kliniese voordeel van 'n eksperimentele intervensie oorskat word, asook dat die moontlike risiko van skade onderskat word. Die navorsingspan het 'n strawwe, ingeligte instemmingsproses in werking gestel om die risiko van terapeutiese wanvoorstelling te minimaliseer. Die ontvanger het twee jaar lank berading ontvang om sy begrip van die risiko's te assesseer en werklik ingeligte en vrywillige instemming tot die eksperimentele prosedure te bevorder.
Die etikus se insette het stappe vir die tempering van risiko uitgestippel wat betref die emosionele, sosiale, sielkundige (en liggaamlike) risiko's wat deelnemers kan ervaar. Die ontvanger is op grond van hierdie insette gekies. 'n Paar deelnemers was wetenskaplik gesproke geskik, maar hul risiko vir liggaamlike en sielkundige skade was aansienlik hoër.